Syd Barrett

Rodžeris Keitas „Sidas“ Baretas (, 1946 m. sausio 6 d. – 2006 m. liepos 7 d.) – britų gitaristas, vokalistas ir dainų rašytojas, menininkas. Geriausiai žinomas kaip britų psichodelinio ir progresyviojo roko grupės Pink Floyd įkūrėjas.

Biografija 

Roger’is Keith’as Barrett’as gimė Kembridže, vidutinės klasės šeimoje. Jo tėvas, Arthur Max Barrett, buvo žymus patologas. Būtent jis su savo žmona ir pastūmėjo jaunąjį Roger’į pradėti domėtis muzika. Mirus tėvui, Barrett’ui buvo 12 metų. Būdamas 14 metų, „pasiskolino“ slapyvardį „Syd“ iš vietinio būgnininko Sid’o Barrett’o. Jaunasis atlikėjas iš pradžių grojo havajų gitara, vėliau perėjo prie bandžos, kol galiausiai atrado gitarą. Jis lankė Kembridžo berniukų mokyklą ir Kembridžo meno ir technologijų koledžą. Vienas Barrett’o gitaros pamokų mokytojų buvo David'as Gilmour'as, kuris vėliau užims lyderio vietą Pink Floyd grupėje. 2006 metų liepos 7 dieną Syd’as Barrett’as mirė nuo diabeto komplikacijų.

Muzikinė karjera

Pink Floyd 

Iš pradžių būsimoji Pink Floyd grupė labai dažnai keitė savo pavadinimus. Taip pat greitai keitėsi ir grupės sudėtis. Grupė vadinosi „The Abdabs“, kai bosistas Roger'is Waters'as pakvietė Syd’ą į grupę groti gitara. Kai Barrett’as atėjo į grupę, ją sudarė Bob’as Close’as, Roger’is Waters’as, Nick’as Mason’as, ir Richard’as Wright’as. Buvo nuspręsta ją pervadinti į „The Tea Set“. Vėliau grupės pavadinimas vėl buvo pakeistas į The Pink Floyd Sound (dar po kiek laiko tapo tiesiog Pink Floyd). Pavadinimui Syd’as pasiskolino savo mėgstamų amerikiečių kilmės Bliuzo atlikėjų Pink’o Anderson’o bei Floyd’o Council’o vardą ir pavardę.

1967 metais pasirodė pirmieji oficialūs Pink Floyd singlai: kovo mėnesį „Arnold Layne“ bei birželį „See Emily Play“. Rugpjūtį pasirodė debiutinis Pink Floyd albumas „The Piper At The Gates Of Dawn“. Jis kritikų įvertintas buvo gana palankiai. Didžioji dalis kūrinių buvo parašyti Barrett’o. Tekstai buvo siurrealistiški, muzika atspindėjo naująsias technologijas – buvo naudojami elektriniai klavišiniai, stereo „panning'as“. Albumas Jungtinėje Karalystėje tapo gana populiarus, tačiau už Atlanto nesulaukė tiek dėmesio, kiek buvo tikėtasi. Tuo metu grupė koncertavo su Jimi'u Hendrix'u. Tai labai akivaizdžiai padėjo Pink Floyd praplėsti savo klausytojų gretas. „The Piper at the Gates of Dawn“ buvo vienintelis Pink Floyd albumas, išleistas su Barrett’u grupės priešaky.

Grupei vis labiau populiarėjant, Barrett’as pasinėrė į narkotikus. Atlikėjo elgesys scenoje pasidarė nenuspėjamas, todėl 1968 metų sausio mėnesį į grupę buvo priimtas gitaristas David'as Gilmour'as, turėjęs padėti Syd’ui, t. y. „užglaistyti“ jo išsišokimus. Tačiau dėl pastovaus LSD vartojimo, Barrett’o elgesys tapo vis mažiau nuspėjamas. Jis nustodavo groti koncertuose, kartais per visą pasirodymą virpindavo tik vieną stygą, specialiai išderindavo gitarą ar kitaip trukdydavo grupei. Todėl buvo nuspręsta Barrett’o vietą užleisti David’ui Gilmour’ui, o Syd’ui patikėti dainų rašymą. Bet greitai buvo suprasta, kad su Barrett’u dirbti nebebus įmanoma.

Po antrojo albumo „A Saucerful of Secrets“ išleidimo 1968 metais, Syd’as atsiribojo nuo grupės, nebesukūrė nė vienos dainos. Tai buvo jo paskutinis albumas su Pink Floyd. Į „A Saucerful of Secrets“ pateko tik viena Barrett’o daina „Jugband Blues“. 1968 metų kovą buvo oficialiai paskelbta, jog Syd’as Barrett’as – nebe Pink Floyd narys.

Solinė karjera 

Po pasitraukimo iš Pink Floyd, Syd’as Barrett’as dingo iš visuomenės akiračio. Po kiek laiko jis grįžo į sceną ir išleido du solinius albumus: „The Madcap Laughs“ 1969 ir „Barrett“ 1970 metais.

Vėliau Barrett’as subūrė grupę „Stars“. Jie atlikinėjo ankstyvosios Pink Floyd kūrybos dainas, taip pat kūrinius iš Syd’o „The Madcap Laughs“ solinio albumo. Tačiau neilgai trukus grupė iširo.

Diskografija

Singlai su Pink Floyd 
 1967: „Arnold Layne“ / „Candy and a Currant Bun“
 1967: „Flaming“ / „The Gnome“
 1967: „See Emily Play“ / „The Scarecrow“
 1967: „Apples and Oranges“ / „Paint Box“ (Rick Wright)
 1968: „Let There Be More Light“ / „Remember a Day“

Albumai su Pink Floyd 

 „The Piper at the Gates of Dawn“ (1967)
 „Saucerful of Secrets“ (1968)
 „London 1966/1967“ (2005)

Kompiliacijos su Pink Floyd 

 Relics (1971)
 A Nice Pair (1974)
 Masters of Rock (1974)
 Works (1983)
 Shine On (1992)
 Echoes: The Best of Pink Floyd (2001)
 Oh, by the Way (2007)

Solo albumai 

 The Madcap Laughs(1970)
 Barrett (1970)

Solo kompiliacijos 
 Syd Barrett (1974, The Madcap Laughs ir Barrett kartu)
 Opel (1988)
 Octopus: The Best of Syd Barrett (1992)
 Crazy Diamond (1993)
 The Best of Syd Barrett: Wouldn't You Miss Me? (2001)

Solo singlai 

 „Octopus“/„Golden Hair“ (lapkričio 15, 1969)

Filmografija 
 Syds First Trip (1966)
 Pink Floyd London '66-'67 (1967)
 Tonite Let's All Make Love In London (1968)
 The Pink Floyd and Syd Barrett Story (2003)

Nuorodos 
 
 Rolling Stone: The Madcap Who Named Pink Floyd (straipsnis) 
 The Syd Barrett Archives 

Barrett, Syd
Barrett, Syd
Barrett
Barrett